কালিয়াকৈর (গাজীপুর) থেকে সংবাদদাতা  সুপ্রীম কোর্টের রায় বহাল করতে গাজীপরের কালিয়াকৈর থানা পুলিশের অফিসার ইনচার্জ আমির হোসেন ১ লাখ টাকা ঘুষ দাবি করেন। ঘুষ না পেয়ে সন্ত্রাসী দিয়ে রোববার সকালে ওই মামলার বাদী আব্দুল কুদ্দুস দেওয়ানের গোলার ধান, নগদ টাকা, স্বর্ণালংকার ও মূল্যবান কাগজপত্র লুটপাট করে বাড়ি ভাংচুরের অভিযোগ পাওয়া গেছে। উপজেলার দরবাড়িয়া গ্রামের কৃষক আব্দুল কুদ্দুস দেওয়ান (টেটু) সাংবাদিকদের জানান, নিজ দখলীয় জমি নিয়ে পার্শ্ববর্তী হাফিজ উদ্দিন গংদের মধ্যে দায়েরকৃত মামলা সুপ্রীম কোর্টের আপীল বিভাগ তাদের পে রায় প্রদান করেন। এতেও হাফিজ উদ্দিন  গংরা জমিটি জবর দখল করার চেষ্টা করে। এ বিষয়ে কালিয়াকৈর থানার ওসি আমির হোসেনের নিকট আইনগত সহযোগিতা চাইলে তিনি নগদ ১ লাখ টাকা ঘুষ দাবি করেন। এতে আমি ৮০ হাজার টাকা দিতে স্বীকার করলে ওসি সাহেব স্পষ্টভাবে জানিয়ে দেন ১ লাখ টাকার ১টাকা কম থাকলে আপনার জমি থাকবে না। আপনাকে মারলেও আমি সহযোগিতা করবো না। এই বলে আমাকে থানা থেকে বের করে দিয়েছেন। পরে হাফিজ গংদের সাথে সহযোগিতা করে গত ৩০ এপ্রিল শনিবার গভীর রাতে আমাদের গ্রেফতার করতে পুলিশের একটি দল আমাদের বাড়িতে হানা দেয়। পুলিশের ভয়ে আমাদের বাড়ির পুরুষ লোকজন আত্মগোপন করলে  রোববার সকালে কালিয়াকৈর থানা পুলিশের এসআই মোরাদ হোসেনের নেতৃত্বে পুনরায় একদল পুলিশ আমাদের বাড়িতে গিয়ে অবস্থান নিলে হাফিজ গংদের সন্ত্রাসীরা আমাদের বাড়ি ভাংচুর করে ঘর থেকে নগদ টাকা, স্বর্ণালংকার ও মূল্যবান কাগজপত্র এবং গোলা থেকে ধান লুটপাট করে নিয়ে যায়। এ বিষয়ে জানতে চাইলে নাম প্রকাশ না করার শর্তে এলাকার কয়েকজন জানান, ওই জমি থেকে টেটু মিয়া ধান কেটে নিজ বাড়িতে আনলে হাফিজ গংরা রোববার সকালে ধানগুলো জোর করে নিয়ে গেছে। এ ব্যাপারে কালিয়াকৈর থানা পুলিশের এস আই মুরাদ হোসেন জানান, বাড়ি ঘর ভাংচুর হয়নি তবে ধান নিয়ে জামেলা  হয়েছে। মোবাইল ফোনে হাফিজ উদ্দিনের সাথে কথা বলতে চাইলে তাকে পাওয়া যায়নি।